Stykkerne er kun to til fem milimeter i diameter.

Familien Guldberg-Petersen trodsede tirsdagens vejrudsigt og var trukket i regnjakkerne for at hjælpe med at gøre Rødhus Strand lidt mere ren. - Det undrer os, at noget som er taget ud af en plastproduktion ender på stranden, lyder det fra Casper Guldberg-Petersen, der sammen med sin familie smøgede ærmerne op og fordybede sig i sandet. Man skal nemlig kigge godt efter for at få øje på de bittesmå perlelignende plaststykker, der har forskellige farver. Men ser man godt efter, ligger de overalt på de nordjyske strande. Det forklarer Signe Simonsen fra den Løkken-baserede organisation Race for Oceans. - Plast-pellets i naturen er en global udfordring, og vi finder dem næsten altid under vores aktiviteter. De bliver nedbrudt over tid til mikroplast, og der er ikke nogle løsninger lige nu til at samle dem op. I løbet af sommeren inviterer organisationen strandrensninger på 10 forskellige nordjyske strande - i samarbejde med Miljøministeriet. - Vi oplever, at under to procent af vores deltagere ved, hvad plast-pellets er, når vi laver aktiviteter langs de danske kyster, siger Signe Simonsen. Omkring 160.000 tons plast-pellets ender i naturen i EU hvert år. - De er tabt i forbindelse med produktion eller transport, eksempelvis fra et containerskib og er derefter skyllet op på stranden. Det er dem, vi går på jagt efter her i sommerferien. Familien Casper Guldberg-Petersen plejer at samle større stykker plastik op, når de er i sommerhus i området, men denne gang var alle fem på jagt efter de perlelignende kugler. -  Vi synes, vi vil gøre vores for at hjælpe. Derfor prøver vi at gøre det til en leg, at vi er her, siger Casper Guldberg-Petersen. Fremtidens maskiner Mens indsamlingen lige nu foregår med håndkraft - og et godt syn - arbejder organisationen i øjeblikket på en robot- og droneteknologi, der med kunstig intelligens skal kunne rense for plast-pellets på en mere smart og effektiv måde. Som en del af datagrundlaget for teknologiprojektet har Race for Oceans taget mere end 15.000 billeder og opsamlet i alt 5.174 plast-pellets ved håndkraft på 38 ud af 40 udvalgte lokationer langs den danske vestkyst.